雲月篇
作者：李流謙
朝代：宋

paragraphs: 雲在山，月在水，合和二物誰遣使。
雲收但有千巑岏，月落惟餘一清泚。
向來爲同復爲異，欲說誰鉗三尺喙。
與君臨流共一笑，影墮澄泓實相似。
故應拄杖偶然來，那得泉中覓居士。
人間八月秋更老，桂樹無風波不滓。
碧筩爲樽酌清醥，瓊瑶嗽腸雪冰齒。
江妃爲予舞凌波，老鶴不眠亦孤唳。
酒醒忽憶三峰游，目光已在鯨魚背。